Document ID: 32012D0115
Publication Date: 2012-02-10

Title and Content:
VYKONÁVACIE ROZHODNUTIE KOMISIE
z 10. februára 2012,
ktorým sa ustanovujú pravidlá týkajúce sa prechodných národných programov podľa smernice Európskeho parlamentu a Rady 2010/75/EÚ o priemyselných emisiách
[oznámené pod číslom K(2012) 612]
(Text s významom pre EHP)
(2012/115/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2010/75/EÚ z 24. novembra 2010 o priemyselných emisiách (integrovaná prevencia a kontrola znečisťovania životného prostredia) (1), a najmä na jej článok 41 písm. b),
keďže:
(1)
Článkom 32 smernice 2010/75/EÚ sa ustanovuje, že členské štáty v období od 1. januára 2016 do 30. júna 2020 môžu vypracovať a vykonávať prechodný národný program pre konkrétne spaľovacie zariadenia, ktorý zahŕňa vypúšťanie jednej alebo niekoľkých z týchto znečisťujúcich látok: oxidy dusíka, oxid siričitý a prach. Pre plynové turbíny program určuje len emisie oxidov dusíka.
(2)
Spaľovacie zariadenia zahrnuté do prechodného národného programu môžu byť oslobodené od povinnosti dodržiavať limitné hodnoty emisií uvedené v článku 30 ods. 2 smernice 2010/75/EÚ v prípade znečisťujúcich látok, na ktoré sa program vzťahuje, prípadne stupne odsírenia uvedené v článku 31 smernice 2010/75/EÚ.
(3)
Aby sa zabezpečilo jednotné uplatňovanie článku 32 smernice 2010/75/EÚ, mali by sa prijať vykonávacie predpisy.
(4)
Opatrenia tohto rozhodnutia sú v súlade so stanoviskom výboru zriadeného podľa článku 75 ods. 1 smernice 2010/75/EÚ,
PRIJALA TOTO ROZHODNUTIE:
Článok 1
Spaľovacie zariadenia zahrnuté do prechodných národných programov
V súlade s podrobnými ustanoveniami uvedenými v oddiele 1 prílohy k tomuto rozhodnutiu prechodný národný program musí obsahovať len celé spaľovacie zariadenia, na ktoré sa vzťahuje kapitola III smernice 2010/75/EÚ, s prihliadnutím na ustanovenia článku 32 ods. 1, a agregačné pravidlá ustanovené článkom 29 smernice 2010/75/EÚ.
Článok 2
Predmet prechodných národných programov
1. Každý prechodný národný program musí obsahovať tieto informácie v súlade s časťou 2 prílohy k tomuto rozhodnutiu:
a)
zoznam všetkých spaľovacích zariadení, na ktoré sa program vzťahuje, vrátane všetkých súvisiacich informácií o ich prevádzkových vlastnostiach;
b)
vypočítaný podiel každého jednotlivého spaľovacieho zariadenia na emisných stropoch na roky 2016 a 2019;
c)
tabuľku s emisnými stropmi pre jednotlivé znečisťujúce látky zahrnuté do programu na roky 2016, 2017, 2018, 2019 a prvý polrok roka 2020;
d)
podrobnosti o výpočte týchto emisných stropov.
Prechodný národný program musí obsahovať aj tieto informácie:
a)
opis postupu, ktorým sa monitoruje vykonávanie programu a informuje Komisia;
b)
zoznam opatrení, ktoré sa použijú na zabezpečenie toho, že všetky spaľovacie zariadenia zahrnuté do programu splnia najneskôr k 1. júlu 2020 platné limitné hodnoty emisií stanovené v prílohe V k smernici 2010/75/EÚ.
2. Na účely odseku 1 prvého pododseku písmena a) členské štáty použijú vzor uvedený v tabuľke A.1 v dodatku A k prílohe k tomuto rozhodnutiu.
Na účely odseku 1 prvého pododseku písmena c) členské štáty použijú vzor uvedený v tabuľke B.3 v dodatku B k prílohe k tomuto rozhodnutiu.
Článok 3
Stanovenie emisných stropov v prechodných národných programoch
1. Na účely článku 32 ods. 3 smernice 2010/75/EÚ sa emisné stropy vypočítajú v súlade s metódami stanovenými v oddiele 3 prílohy k tomuto rozhodnutiu.
2. Členské štáty použijú vzor uvedený v tabuľke B.1 v dodatku B k prílohe k tomuto rozhodnutiu na oznamovanie príslušných limitných hodnôt emisií a minimálnych stupňov odsírenia, vypočítaných podielov každého spaľovacieho zariadenia na emisných stropoch na rok 2016 a celkových emisných stropoch na rok 2016.
Členské štáty uvedú v stĺpci vzoru s názvom Poznámky doplňujúce informácie o limitných hodnotách emisií na účely výpočtu v týchto prípadoch:
a)
v prípade, že boli použité limitné hodnoty emisií uvedené v poznámkach k tabuľkám C.1 a C.2 v dodatku C k prílohe k tomuto rozhodnutiu;
b)
v prípade, že zariadenia používajú viac druhov paliva, alebo sú tvorené kombináciou viacerých typov zariadení.
3. Členské štáty použijú vzor uvedený v tabuľke B.2 v dodatku B k prílohe k tomuto rozhodnutiu na oznamovanie príslušných limitných hodnôt emisií a minimálnych stupňov odsírenia, vypočítaných podielov každého spaľovacieho zariadenia na emisných stropoch na rok 2019 a celkových emisných stropoch na rok 2019.
Členské štáty uvedú v stĺpci vzoru s názvom Poznámky doplňujúce informácie o limitných hodnotách emisií na účely výpočtu v týchto prípadoch:
a)
v prípade, že boli použité limitné hodnoty emisií uvedené v poznámkach k tabuľkám D.1 a D.2 v dodatku D k prílohe k tomuto rozhodnutiu;
b)
v prípade, že zariadenia používajú viac druhov paliva alebo sú tvorené kombináciou viacerých typov zariadení.
Článok 4
Vykonávanie prechodného národného programu
V súlade s druhým a tretím pododsekom článku 32 ods. 5 smernice 2010/75/EÚ môže členský štát zaviesť prechodný národný program len po jeho schválení Komisiou.
Článok 5
Dodatočné zmeny prechodného národného programu
1. Členské štáty zriadia mechanizmus umožňujúci určiť všetky dôležité zmeny spaľovacích zariadení zahrnutých do prechodného národného programu, ktoré môžu ovplyvniť príslušné emisné stropy.
2. Na účely článku 32 ods. 6 smernice 2010/75/EÚ informujú členské štáty Komisiu o všetkých dodatočných zmenách programu, ktoré majú vplyv na príslušné emisné stropy v súlade s oddielom 4 prílohy k tomuto rozhodnutiu.
Článok 6
Kontrola dodržiavania pravidiel, nápravné opatrenia a informovanie Komisie
1. Na účely článku 32 ods. 4 smernice 2010/75/EÚ príslušné orgány monitorujú emisie oxidov dusíka, oxidu siričitého a prachu z každého spaľovacieho zariadenia, na ktoré sa vzťahuje prechodný národný program, prostredníctvom overovania monitorovacích či výpočtových údajov, ktoré poskytli prevádzkovatelia spaľovacích zariadení.
2. Členské štáty zabezpečia, že emisie oxidov dusíka, oxidu siričitého a prachu zo spaľovacích zariadení, ktoré patria do prechodného národného programu, sa obmedzia v rozsahu, ktorý umožní zabezpečiť dodržiavanie emisných stropov. V prípade nebezpečenstva, že sa emisné stropy nedodržia, členské štáty vykonajú potrebné opatrenia, ktoré zabránia prekročiť tieto stropy v prípade všetkých emisií.
3. Členské štáty vykonávajúce prechodný národný program oznamujú Komisii každý rok v priebehu dvanástich mesiacov údaje o jednotlivých zariadeniach uvedených v článku 72 ods. 3 smernice 2010/75/EÚ v prípade všetkých spaľovacích zariadení zahrnutých do programu.
Článok 7
Toto rozhodnutie je adresované členským štátom.
V Bruseli 10. februára 2012

Classification:
Level 1 Topics: 100158
100160
100155
Level 2 Topics: 100242
100261
100268
100244
Level 3 Topics: 4418
2507
2524
2090
1707
All Topics: 2060
2522
2527
2692
3164
4833